ועדת החינוך, התרבות והספורט, כנסת 20, פרוטוקול מספר 590, 2018-03-14 09:00

יעקב מרגי: בוקר טוב לכולם.

יעקב מרגי: אני מתכבד לפתוח את ישיבת ועדת החינוך, התרבות והספורט של הכנסת.

יעקב מרגי: היום ה-14 במרס 2018, כ"ז באדר התשע"ח.

יעקב מרגי: על סדר היום תקנות המועצה להשכלה גבוהה (חופש פעולה של מוסד להכשרת עובדי חינוך), התשע"ח-2018.

יעקב מרגי: יש כאן תקנות ששלח אלינו שר החינוך.

יעקב מרגי: מי מסביר ומציג?

<אייל רק: אני ממשרד החינוך.

<אייל רק: אני מציע שהיועצת המשפטית של המל"ג תתחיל בהצגת התקנות שהמועצה הסכימה להן.

יעקב מרגי: אתה לא רוצה להסביר לנו ולתת לנו רקע?

<אייל רק: אני יכול.

<אייל רק: המל"ג היא זאת שהסכימה לנוסח הזה.

יעקב מרגי: אני קיבלתי פנייה ששר החינוך חתום עליה.

יעקב מרגי: הוא אפילו לא טרח להוסיף את תוארו כיושב ראש המל"ג.

<אייל רק: זה לא כיושב ראש המל"ג אלא מכוח חוק המועצה להשכלה גבוהה.

יעקב מרגי: הוא הרי גם יושב ראש המל"ג.

יעקב מרגי: לכן אני אומר לך, תסבירו את זה.

יעקב מרגי: לא משנה לי מי, אבל תסבירו.

<יעל טור כספא: שלום.

<יעל טור כספא: לפי חוק המל"ג, המוסדות להכשרת עובדי חינוך מוסדרים במסגרת סעיף נפרד.

<יעל טור כספא: יש הבנה שלמכללות לחינוך יש מעמד מיוחד.

<יעל טור כספא: מצד אחד הן מוסדות להשכלה גבוהה ומצד שני, לאור הייחודיות של מערכת החינוך, הן כן מכללות שהיו עד היום כפופות לדיני החינוך ולמעורבות גם בתכני הלימוד וגם במינויים ובמספר דברים שהמחוקק קבע עד היום.

<יעל טור כספא: לאחרונה החל תהליך של איחוד של המכללות לחינוך ומעבר שלהן גם לתכנון ותקצוב של ות"ת.

יעקב מרגי: כמה עברו?

<יעל טור כספא: עברו שלוש מכללות והשאר עדיין בתהליכים.

<יעל טור כספא: אלה תהליכים מורכבים.

יעקב מרגי: מתי התחיל התהליך?

<יעל טור כספא: אני חושבת שהוא בעיקר כרגע, משהו כמו שנה, נמצא בהליכים.

יעקב מרגי: אני אומר לך למה אני שואל את השאלות האלה.

יעקב מרגי: לפעמים כשתהליך לא הולך או שהוא התחיל בחיפזון ובלי מחשבה עמוקה, יוצאת עקומה באותן אותיות.

יעקב מרגי: אני אומר את הדברים האלה כי מה לעשות, הם יושבים אתי, אנשי המכללות.

יעקב מרגי: אני לא מכיר גוף אחד במדינה, גוף סטטוטורי או גוף כלכלי או כל מוסד, שאמור להיבלע או לבלוע לקרבו מוסד קטן או הולך להיבלע בתוך מוסד גדול, שחי באי ודאות כזאת כבר כמעט עשור.

יעקב מרגי: לכן אני החלטתי שמיד אחרי הפגרה יהיה כאן דיון מעקב כדי לראות מה קורה עם כל התהליך הזה.

יעקב מרגי: יכול להיות שמישהו צריך לבוא ולומר שהייתה מחשבה, בגלל ריבוי המכללות, וגודל המכללות לחינוך, והייתה החלטה גורפת, אבל יכול להיות שיצטרכו לעשות רי-סטרט מחדש.

יעקב מרגי: נחמן שי, אתה אורח רצוי שבא פעם בתקופה, יש לך ועדות חשובות, אבל אני כל יום אוכל את זה.

יעקב מרגי: אני אומר לכם שיהיה דיון כאן בוועדה כדי לשאול את השאלות הנכונות.

יעקב מרגי: יכול להיות שתצטרכו ב-ות"ת-מל"ג לעשות לראות כי אולי השתנה משהו.

יעקב מרגי: במיוחד המכללות לחינוך הייחודיות שהטייטל שלהן היה אומנות, חקר הים, ספורט.

יעקב מרגי: אוניברסיטת תל אביב תבלע את שנקר למרות שאמנות לא מעניינת אותה.

יעקב מרגי: זה יהיה אפילו זבוב מנדנד באוזן.

יעקב מרגי: מחקה אותה.

יעקב מרגי: או תל חי תבלע את אוהלו בקצרין.

יעקב מרגי: אני אומר שיש שאלות שעולות.

יעקב מרגי: זה לא מתקדם מהר.

יעקב מרגי: יש גם שאלות של קניין ורכוש.

יעקב מרגי: בקיצור, עובדים, הסכמים עם העובדים, נצטרך לקיים דיון מעקב כאן בוועדה אחרי פסח.

<יעל טור כספא: כמו שאמרתי, סעיף 27 לחוק, בזמנו כאשר החוק נחקק, המכללות להוראה היו יחידות סמך של משרד החינוך ונקבע שיהיו מספר סעיפים בחוק המל"ג שלא יחולו עליהן, בין היתר סעיף שמדבר על תקצוב כי הן היו חלק ממשרד החינוך, סעיף שמדבר על עצמאות אקדמית ומינהלית וסעיף שמתייחס לצורך באותם תאגידים עצמאיים.

<יעל טור כספא: במהלך השנים, כשכל המוסדות עברו תהליכי אקדמיזציה ונעשו שינויים, בעצם כל המכללות לחינוך הפכו להיות תאגידים עצמאיים והם גם כרגע כן מתוקצבים, כרגע על ידי משרד החינוך וחלקם על ידי ה- - -

יעקב מרגי: תסבירי לנו מה התקנות האלה.

<יעל טור כספא: אני מגיעה.

<יעל טור כספא: בנוסף עלה הצורך כרגע להסדיר את העצמאות האקדמית והמינהלית של אותם מוסדות, שכמו שאמרתי עד היום לא נהנו מעצמאות אקדמית ומינהלית לפי החוק.

<יעל טור כספא: לכן התקנו את אותן תקנות ששר החינוך יכול להציע תקנות שאומרות מה תהיה מידת העצמאות האקדמית והמינהלית של המכללית לחינוך.

<יעל טור כספא: אני חושבת שצריך להבין שהתקנות האלה, יש בהן חידוש מאוד משמעותי עבור כל המכללות לחינוך.

<יעל טור כספא: זאת בעצם פעם ראשונה שהמערכת מסדירה את העצמאות של המוסדות האלה.

<יעל טור כספא: מצד אחד אנחנו קובעים שיש עצמאות אקדמית ומינהלית מלאה לכל המכללות לחינוך, שזה צעד מאוד חשוב.

<יעל טור כספא: מצד שני, עדיין צריך להבין שיש כאן מערכת חינוך שהיא מערכת ייחודית ושהמחוקק נתן לה ייחודיות גם בהבנה שיש בה זרמים ייחודיים.

<יעל טור כספא: בעצם אנחנו צריכים לעשות את ההתאמות לדיני החינוך הקיימים כיום.

<יעל טור כספא: דיני החינוך, אנחנו צריכים להסדיר את מערכת היחסים עם משרד החינוך שמצד אחד כן המועצה מול משרד החינוך יפעלו כדי שתכניות הלימודים תהיינה כאלה שעולות בקנה אחד עם צרכי הרישוי המקצועי של המורים במערכת החינוך, ובנוסף, במכללות שהן בעצם המכללות לחינוך ממלכתי דתי, בעצם צריך לאפשר את המעורבות של מועצת החמד גם במסגרת מינויים וגם כדי להבטיח את תכניות הלימודים, והכול לאור הצביון הדתי של אותן מכללות.

<יעל טור כספא: ההבנה הזו הביאה לידי ביטוי את ההבנה שמדובר במערכת שהיא מאוד מיוחדת והיא גם היום קיימת בחקיקה הקיימת.

<יעל טור כספא: אנחנו חושבים שזה צעד מאוד מאוד חשוב בעניין.

<יעל טור כספא: כמובן שהתקנות האלה קיבלו את אישור מליאת המועצה להשכלה גבוהה.

יעקב מרגי: את רוצה להוסיף לפני ההקראה?

<מירב ישראלי: כן.

<מירב ישראלי: אני רוצה לומר קודם כל שבאמת הועברו לנו גם תקנות שהן לא לאישור הוועדה אבל הן תקנות שמפנים אליהן, תקנות בתי מדרש.

<מירב ישראלי: רק להפנות את תשומת הלב שיש שם תקנה שקיימת כבר היום לגבי פסילה מטעמים כספיים שבעצם העובדה שמתקינים אותן מחדש כן פותחת את הדיון בה, איזשהו דיון חוקתי שהיה יכול להיעשות מכוח חופש העיסוק.

יעקב מרגי: מה הקשר?

יעקב מרגי: למה זה נכנס לי כאן הקטע של בתי המדרש?

<מירב ישראלי: כי מפנים אל התקנה הזאת.

יעקב מרגי: מהתקנות האלה מפנים לתקנות בתי המדרש?

<מירב ישראלי: כן.

<מירב ישראלי: לתקנות בתי המדרש כולל התקנה החדשה שבעצם קובעת איזון מסוים שבהחלט התקיים בו בזמנו דיון ואפשר לדון בו אבל נפתח כאן איזשהו משהו חוקתי שלא היה קודם כי הייתה שמירת דינים לפחות במובן של חוק יסוד: כבוד האדם וחירותו.

<מירב ישראלי: זאת הערה שהיא באמת בצד, בשולי הדברים.

<מירב ישראלי: לגבי התקנות שאנחנו נתבקשנו לאשר, הן באמת מכוח סעיף מסמיך שמדבר על החופש האקדמי של אותם מוסדות להכשרת מורים.

<מירב ישראלי: צריך גם לשים לב שמדובר על מוסד להכשרת מורים שהמדינה מקיימת.

<מירב ישראלי: באמת החוק הוא חוק ישן וזה היה בתקופה שהמדינה קיימה ממש את המוסדות האלה.

<מירב ישראלי: אני מבינה שהפרשנות היא שגם מוסד שהמדינה מתקצבת נכנס אבל יש מוסדות שהתקצוב הוא חלקי או יש גם מוסדות אולי שלא מתוקצבים.

<מירב ישראלי: אני לא בדיוק יודעת כל מוסד, מה חל עליו.

<יעל טור כספא: זה לא רלוונטי בהכרח לשאלת התקצוב.

<יעל טור כספא: כן הייתה חוות דעת שנדונה במשרד המשפטים וקיבלה גיבוי מהמשנה ליועץ המשפטי, שאפשר עדיין לראות במוסדות להכשרת עובדי חינוך כמוסדות שהמדינה מקיימת לאור נימוקים שעלו בדיונים.

<יעל טור כספא: קיימנו על זה המון דיונים עם משרד המשפטים.

<מירב ישראלי: יש מוסדות שבכלל לא מתוקצבים?

יעקב מרגי: אין דבר כזה.

יעקב מרגי: יש מוסדות לחינוך שהם לא מתוקצבים?

יעקב מרגי: אין דבר כזה.

<יעל טור כספא: אין, אבל זאת לא רק שאלת התקצוב.

<יעל טור כספא: כמו שאמרתי, זה מוסד שהמדינה מקיימת בעיקר לאור הקשר עם משרד החינוך והייחודיות של המערכת.

<יעל טור כספא: אני רק שמה דגש שזה לא רק לעניין התקציבי.

<מירב ישראלי: בהקשר של ההערה הזאת היה חשוב בעיני שיהיה ברור הקשר בין התקנות לסעיף המסמיך שמכוחו הן מותקנות וכן תהיה הגדרה של מה זה מוסד מוכר להכשרת מורים שהתקנות חלות עליו.

יעקב מרגי: אם את שואלת אותי, בפרקטיקה אני מציע להתחיל להקריא ואחרי כל סעיף נעצור ונתייחס.

יעקב מרגי: אחר כך נרד לנקודות האלה.

<מירב ישראלי: רק עוד הערה אחת עקרונית ואז נתחיל לקרוא.

<מירב ישראלי: תקנה 4 שמדברת על חופש הפעולה של המוסדות - - -

<יעל טור כספא: זאת לא תקנה 3?

<מירב ישראלי: אפשר להעיר את ההערה תוך כדי ההקראה.

איתן ברושי: אדוני היושב ראש, שאלה.

איתן ברושי: אני לא מכיר את זה מקודם אבל ממה נובע הצורך הזה בדיון?

יעקב מרגי: אתה הפרעת לנו בזמן שהסבירו את זה.

איתן ברושי: זאת הייתה התחייבות?

יעקב מרגי: הרב שלי לימד אותי שמי שמאחר לשיעור, לא יכול לשאול שאלות אבל מאחר ואתה מתמיד בוועדה, אני אבקש שיסבירו לך שוב.

איתן ברושי: אחרת אני לא אוכל לתמוך בזה.

יעקב מרגי: אני אשתדל להסביר לך.

יעקב מרגי: בלשון עממית, זאת 30 אחוזים דרך.

יעקב מרגי: התחיל תהליך ב-ות"ת-מל"ג מול משרד החינוך והמכללות להוראה, המכללות לחינוך, לצמצם אותן ולאחד אותן עם אוניברסיטאות או מכללות.

יעקב מרגי: למזג מכללות כדי לצמצם את המספר שלהן וגם להתמודד עם גודלן הקטן, ובצדק.

איתן ברושי: התנועה הקיבוצית עומדת מאחורי סמינר הקיבוצים באורנים ואני מכיר שם את העניינים.

יעקב מרגי: אתה מכיר את החשש.

איתן ברושי: לא רק את החשש.

יעקב מרגי: החשש מהמיזוגים האלה.

יעקב מרגי: מאחר ויש את הרצון לאחד או למזג מכללות, נוצר צורך לשמר ייחודיות של המכללות לחינוך בעלי הצביון הממלכתי-דתי.

איתן ברושי: אורנים מתאחדת עם עמק יזרעאל.

איתן ברושי: אני אחראי על היוזמה.

איתן ברושי: אני שואל לשם מה צריך את הנייר הזה.

יעקב מרגי: זה לא עבורן.

יעקב מרגי: תסבירו לו.

<יעל טור כספא: הנושא המשפטי עלה במסגרת הדיונים על האיחודים.

<יעל טור כספא: הוא רק עלה.

<יעל טור כספא: הוא לא קשור לאיחודים.

<יעל טור כספא: בעצם השר היה אמור להתקין תקנות כאלה מכוח החוק.

<יעל טור כספא: מהרגע שחוקק החוק, השר היה אמור להתקין תקנות שמסדירות את מידת העצמאות האקדמית והמינהלית של המכללות לחינוך.

<יעל טור כספא: כרגע זה מה שהשר מבקש לעשות.

איתן ברושי: הוא דואג למכללות הדתיות או לכולן?

יעקב מרגי: לכולן.

<יעל טור כספא: אלה תקנות שמתייחסות לכלל המכללות לחינוך ומעגנות בפעם הראשונה את העצמאות האקדמית והמינהלית של כל המכללות לחינוך.

<יעל טור כספא: הסברתי שזו החשיבות הגדולה שהמל"ג רואה בנושא הזה.

יעקב מרגי: תודה.

יעקב מרגי: תשלימי את ההערה שלך ואז נתחיל בהקראה.

<מירב ישראלי: לגבי החופש האקדמי שהוא גם סעיף 15 וגם בתקנות האלה, לגבי כל מוסדות להכשרת מורים שנותנות שירות ציבורי, בהפעלתו, בכל החלטה שהן מקבלות במסגרת חופש הפעולה שלהן, הן כפופות לעקרונות, גם לזכויות יסוד, לחוקי יסוד, וגם לעקרונות כלליים של שוויון ושל היעדר אפליה וכל מה שנגזר שם.

<מירב ישראלי: זה נכון שנעשו גם איזונים אחרים, נעשו בחקיקה ראשית, בחוק זכויות הסטודנט, נעשו בחוק שוויון אפליה במוצרים ושירותים, אבל כאן מתעוררת שאלה האם הסעיף המסמיך באופן שבו זה מנוסח בתקנות באמת זאת ההסמכה שמאפשרת להכניס את השיקול =- - -

יעקב מרגי: נדון בזה עת נגיע לסעיף.

<מירב ישראלי: בהחלטות שהמוסד מקבל במסגרת חופש הפעולה שלו כמו למשל כשזה יכול להגיע להפרדה מגדרית, סוגיות שקיימות ונבחנות.

יעקב מרגי: וגם יישארו קיימות.

<מירב ישראלי: בדיון שצריך להיות ברמה של חקיקה ראשית הוא ערכי, שהוא עושה איזונים.

יעקב מרגי: כמה מכללות לחינוך שעוברות ל-ות"ת-מל"ג?

יעקב מרגי: שאמורות לחסות ב-ות"ת?

<נח גרינפלד: במשרד החינוך יש 19 מכללות, שלוש עברו.

<נח גרינפלד: יחד, 21.

יעקב מרגי: כמה מתוכן שייכות לחמד, לממלכתי-דתי?

<נח גרינפלד: למעשה עם האיחודים כולם - - -

יעקב מרגי: בלי האיחודים.

יעקב מרגי: לפני האיחודים.

<נח גרינפלד: אני מדבר ברובד הזה.

<נח גרינפלד: כיום יש שש מכללות חמד, מתוך ה-19.

יעקב מרגי: טוב לדעת.

יעקב מרגי: אנחנו נתחיל הקראה.

יעקב מרגי: תוך כדי הקראה, אם תתעורר שאלה או ספק, רק להרים את היד ואני מיד אתן את רשות הדיבור.

יעקב מרגי: אני אומר את זה גם לחברי הכנסת.

<קריאה: מה בנוגע להערות עקרוניות?

יעקב מרגי: קיבלת רשות דיבור?

יעקב מרגי: בואו נקרא.

יעקב מרגי: אני לא יודע כלום.

יעקב מרגי: אני עכשיו באתי ללמוד.

יעקב מרגי: כשנגיע לנקודה ותרצי להעיר הערות, אאפשר לך.

יעקב מרגי: אמרתי שההנחיה היא לכל הדוברים.

<יעל טור כספא: תקנות המועצה להשכלה גבוהה (חופש פעולה של מוסד להכשרת עובדי חינוך), התשע"ח-2018 בתוקף סמכותי לפי סעיף 27(ב) לחוק המועצה להשכלה גבוהה, התשי"ח-1958 (להלן – החוק), על פי הצעת המועצה להשכלה גבוהה ובאישור ועדת החינוך, התרבות והספורט של הכנסת, אני מתקין תקנות אלה: הגדרות

<יעל טור כספא: "חוק חינוך ממלכתי" – חוק חינוך ממלכתי התשי"ג-1953.

יעקב מרגי: יש למישהו התייחסות לסעיף הזה?

<מירב ישראלי: כן.

<מירב ישראלי: אני חושבת שצריך להכניס הגדרה למוסד להכשרת עובדי חינוך.

<מירב ישראלי: מוסד מוכר שמופיע אחר כך ובעצם אין לו הגדרה, גם כדי להבטיח שזה רק מוסד שיש הסמכה.

יעקב מרגי: אני כרגע בסעיף 1.

יעקב מרגי: מה צריך להכניס?

<מירב ישראלי: ההצעה היא להוסיף הגדרה למוסד להכשרת עובדי חינוך בתקנות.

<מירב ישראלי: הוא מופיע אחר כך אבל זה צריך להיות בסעיף 1.

<מירב ישראלי: המונח מופיע אחר כך.

יעקב מרגי: בנוסף.

<מירב ישראלי: שהוא גם מוסד שהוכר כמוסד להשכלה גבוהה וגם מוסד שהוא באמת מכוח סעיף 27(ב), כזה שאפשר להחיל עליו את התקנות.

<מירב ישראלי: אני גם שואלת בהקשר הזה של ההגדרה, כאשר יהיו המקרים של האיחוד שהולכים אליו, ונגיד חלק מהמוסדות האלה -- -

יעקב מרגי: רגע.

יעקב מרגי: אני רוצה לדעת למה צריך להכניס את זה.

יעקב מרגי: השר שלח לנו תקנות ובסעיף ההגדרות נתן לנו הגדרה בחוק והפנה אותנו לתקנות בתי המדרש.

יעקב מרגי: למה אני צריך להכניס כאן כרגע מוסד להשכלה גבוהה?

<מירב ישראלי: כי כל התקנות קובעות לאיזה מוסד - - -

יעקב מרגי: סעיף 2, 3 ו-4 יתייחסו בהמשך למושג הזה שנקרא מוסד להשכלה גבוהה?

<מירב ישראלי: כבר בסעיף 2.

<מירב ישראלי: כל התקנות מתייחסות למוסד להכשרת מורים.

<יעל טור כספא: אנחנו בדעה שסעיף 27 בחוק קובע על מי הוא חל ומכוחו אנחנו מתקינים תקנות שחלות רק על מי שסעיף 27 חל עליהם.

<יעל טור כספא: אנחנו לא מעוניינים בהגדרות חדשות.

יעקב מרגי: תודה.

יעקב מרגי: עוד התייחסות לסעיף ההגדרות?

<מירב ישראלי: צריך לדעת על מי התקנות חלות.

יעקב מרגי: נמשיך.

יעקב מרגי: אם נראה שנתקעים בהמשך, נחזור.

<מירב ישראלי: עוד שאלה בהקשר של המוסדות.

<מירב ישראלי: כאשר חלק מהמכללות יאוחדו עם האוניברסיטאות או עם מוסדות אחרים, האם התקנות יחולו עליהן?

<מירב ישראלי: ההגדרה כרגע חלה על מוסד ולא על יחידה בתוך מוסד.

יעקב מרגי: לא.

<יעל טור כספא: ככל שמוסד יתאחד עם אוניברסיטה והמוסד יחדל מלהתקיים, לא תהיה יותר מכללה לחינוך.

יעקב מרגי: אם אני אכניס את מה שביקשת, יכול להיות שזה יחול על האוניברסיטה.

יעקב מרגי: אם אני עושה פרשנות משפטית רחבה אבל זאת לא הכוונה.

<מירב ישראלי: צריך להבהיר על מי זה חל ועל מי זה לא חל.

יעקב מרגי: זו לא הכוונה.

<יעל טור כספא: גם היום הסעיף לא חל על אוניברסיטאות שיש בהן בתי ספר לחינוך.

<נח גרינפלד: הדוגמה הפשוטה שחבר הכנסת ציין על איחוד בין אורנים לבין עמק יזרעאל, כן, זה לא יחול עליהם.

<נח גרינפלד: התקנות האלה לא חולו עליהם.

יעקב מרגי: לא יחול עליהם.

יעקב מרגי: לא יגביל אותם.

<נח גרינפלד: כן.

נחמן שי: מה לא יחול?

יעקב מרגי: התקנות האלה.

יעקב מרגי: תראו מה קרה.

יעקב מרגי: אנחנו בסעיף ההגדרות ואני מתוך רצון לדון צעד אחר צעד, אנחנו נכנסים לזה.

יעקב מרגי: לסעיף ההגדרות, אני רוצה הערות.

<הדיל יונס: משרד המשפטים.

<הדיל יונס: אני רק אומר שנכון שההערה תהיה לפרוטוקול, שהתקנות האלה לא יחולו בעצם על מכללות לאחר מיזוג כשהן חלק ממוסד אקדמי.

יעקב מרגי: שהוא לא ממלכתי.

יעקב מרגי: זה ברור.

יעקב מרגי: זה הרציונל.

<יעל טור כספא: שהוא לא להכשרת עובדי הוראה.

יעקב מרגי: אני אחדד.

יעקב מרגי: התקנות האלה יחולו ויישארו רק על מכללות שנשארו ספציפית להכשרת עובדי הוראה.

<יעל טור כספא: גם היום זה חל רק על מכללות כאלה.

<מירב ישראלי: למה רק לומר את זה לפרוטוקול?

יעקב מרגי: נראה בהמשך.

<יעל טור כספא: כי זה ברור מבחינתנו.

<קריאה: זה כתוב בחוק.

<יעל טור כספא: זה חד משמעית.

<מירב ישראלי: אבל תקנות עומדות בפני עצמן.

איתן ברושי: מה התפקיד שלך?

<יעל טור כספא: היועצת המשפטית של המועצה להשכלה גבוהה.

איתן ברושי: עובדי הוראה הם לא רק בוגרי אותם מוסדות.

איתן ברושי: יש לא מעט בוגרי הוראה שסיימו תפקידים וקדנציות והכשרה והם עושים תעודת הוראה.

איתן ברושי: אני לא מבין את העניין הזה ואני מבין שיש כאן מטרות נסתרות.

איתן ברושי: אני לא מבין למה אתם בדיוק דואגים.

יעקב מרגי: אין שום דבר נסתר.

איתן ברושי: לשם מה צריך את זה?

יעקב מרגי: עוד לא הגענו לתקנות.

יעקב מרגי: אנחנו בסעיף ההגדרות.

איתן ברושי: אני מדבר על ההגדרות.

איתן ברושי: הם באים לטפל בעתודת אנשי ההוראה של מדינת ישראל.

איתן ברושי: זה הדבר הכי חשוב, מי יהיו המורים.

איתן ברושי: כל מורה שלישי הוא בוגר אורנים וסמינר הקיבוצים.

איתן ברושי: גם הגיל הרך.

איתן ברושי: אני לא מבין את האיחוד הזה.

איתן ברושי: אנחנו מדברים על השכלה אקדמאית ובמוסדות רחבים שבוגריהם הולכים למשימות רחבות, כולל הוראה לעתים עם התעודה ולעתים בלי התעודה, לא תמיד ברצף, וחלקם מגיע להוראה גם כשלא עבר את המוסדות האלה שאתם מדברים עליהם.

איתן ברושי: אם זה טוב, למה לא נעשה את זה לכולם?

איתן ברושי: לא ברורה לי הכוונה כאן.

איתן ברושי: אתם התחלתם לדאוג למורים.

איתן ברושי: אני למשל חושב – והצעתי הצעת חוק למשרד החינוך וזה רק מראה לכם איזו התנהלות מגדילה - - -

יעקב מרגי: איתן, אני קיבלתי אישור לשעה ואתה עכשיו רוצה לשים את כל התחלואים על תקנות.

איתן ברושי: אנחנו הבאנו למשרד החינוך נוהל איך לצמצם את סכנת המורים העבריינים שמגיעים למערכת החינוך עם כל הפדופילים.

איתן ברושי: דחיתם את זה.

איתן ברושי: אם שר החינוך מביא את זה בתוך האירועים של היום, סימן שיש כאן איזה דבר.

יעקב מרגי: לא.

יעקב מרגי: לפי מה שאתה מעלה והנושאים שאתה מעמיס על התקנות האלה, אתה לא מבין, סליחה שאני אומר את זה.

יעקב מרגי: ידידך משכבר הימים, חבר הכנסת מנו טרכטנברג, לשעבר חבר כנסת, הוא יזם את האיחוד הזה בזמנו.

יעקב מרגי: בחלקו הוא מהלך מבורך.

נחמן שי: זה כל כך טיפוסי במדינת ישראל.

נחמן שי: הוא יוזם את השינוי במל"ג ובינתיים מגיע לכנסת ועד שזה מגיע לכנסת, הוא כבר גם לא כאן.

יעקב מרגי: בחלקו זה מבורך ויש לזה הצדקה ובחלקו הוא הלך בפס רחב מתוך איזה חשש גדול שמא הלווייתן הגדול שנקרא מכללות הולך לבלוע.

יעקב מרגי: נכון שהיה צריך לעשות נקודתית, מכללה של 300 תלמידים, אין לה זכות קיום ושתתמזג.

יעקב מרגי: מכללות כמו אורנים, אין שום סיבה שהן יתמזגו.

יעקב מרגי: הייתי שם וזאת מכללה חזקה, עובדת, בועטת, נושמת, יודעת מה שהיא עושה, מוציאה איכויות.

איתן ברושי: כמעט איחדו אותה עם גורדון.

יעקב מרגי: עשו מהלכים בצורה גורפת.

יעקב מרגי: זה מהלך של עשור.

יעקב מרגי: בסך הכול, כמה מוזגו?

<יעל טור כספא: שלוש מכללות עברו אבל רק אחת התמזגה.

<יעל טור כספא: נח אומר שהתמזגו יותר.

יעקב מרגי: בסדר, לא משנה.

יעקב מרגי: בסוף התקנות האלה באות לשמור על החופש האקדמי וגם לשמור על ייחודיות של מכללות של החמד.

יעקב מרגי: נקודה.

יעקב מרגי: אין שם דבר סמוי ומוסתר.

יעקב מרגי: אני ביקשתי לעשות זאת לפני שאנחנו יוצאים לפגרה.

יעקב מרגי: הבקשה ליושב ראש הכנסת הייתה ממני.

יעקב מרגי: יש עוד התייחסויות לסעיף הגדרות?

יעקב מרגי: אין.

יעקב מרגי: שמענו את הערת היועצת המשפטית.

יעקב מרגי: בהמשך נראה אם זה תוקע אותנו או לא.

<יעל טור כספא: אני רק אומר שלכל שאר המוסדות להשכלה גבוהה יש עצמאות כבר מכוח החוק.

<יעל טור כספא: אלה היום המוסדות היחידים שלא הייתה להם.

יעקב מרגי: ברור.

יעקב מרגי: אלה התאמות.

<יעל טור כספא: חופש פעולה למוסד מוכר להכרת עובדי חינוך יהיה חופש פעולה בכל העניינים המנויים בסעיף 15 לחוק.

יעקב מרגי: שהוא?

<יעל טור כספא: זאת העצמאות האקדמית והמינהלית.

<יעל טור כספא: אם אתם רוצים, אפשר להקריא את סעיף 1.

יעקב מרגי: תקריאו לנו את סעיף 15 כדי שחס ושלום איתן לא יחשוב שיש כאן משהו סמוי ואני נתתי ידי לזה.

<יעל טור כספא: זה חל על כל המוסדות להשכלה גבוהה למעט המכללות לחינוך.

<יעל טור כספא: "מוסד מוכר ובן חורין לכלכל את ענייניו האקדמיים והמינהליים במסגרת תקציבו כטוב בעיניו.

<יעל טור כספא: בסעיף זה – עניינים אקדמיים ומינהליים, לרבות קביעת תכנית מחקר והוראה.

<יעל טור כספא: מינוי רשויות המוסד.

<יעל טור כספא: מינוי מורים והעלאתם בדרגה.

<יעל טור כספא: קביעת שיטות הוראה ולימוד בכל פעולה מדעית, חינוכית או משקית אחרת".

<מירב ישראלי: רק להעיר שהסעיף הזה, למרות שכתוב כטוב בעיניו, הוא כמובן כפוף לחוקים.

יעקב מרגי: לרגולציה ולעקרונות ולחוקים.

יעקב מרגי: זה לא בא לסתור.

יעקב מרגי: ברור.

יעקב מרגי: זה כתוב.

יעקב מרגי: ההבהרה נאמרה.

יעקב מרגי: אני מאמין שההבהרה שלך נאמרה כאשר חוקקו את החוק.

איתן ברושי: זאת אומרת שהשיפור הזה שאתם מציגים כאן חל רק על מי שעבר ל-ות"ת.

<יעל טור כספא: לא.

<יעל טור כספא: ממש לא.

<יעל טור כספא: הוא יחול על כל המכללות.

יעקב מרגי: על כל המכללות.

איתן ברושי: גם אלה שלא התמזגו.

<יעל טור כספא: על כולן.

יעקב מרגי: החופש האקדמי לא חל עליהן ועכשיו הוא יחול.

<יעל טור כספא: כל המוסדות להשכלה גבוהה בישראל.

איתן ברושי: אבל כתוב כאן תקנות המועצה להשכלה גבוהה.

<יעל טור כספא: כי כבר היום הם הכפופים למועצה להשכלה גבוהה, רק לא לוועדה לתכנון ותקצוב.

<יעל טור כספא: כולם תחת המועצה להשכלה גבוהה.

<יעל טור כספא: לא משנה אם הם מתוקצבים.

<נח גרינפלד: מוסד שמעניק תואר אקדמי, הוא כפוף לחוק המועצה להשכלה גבוהה.

<נח גרינפלד: יש שם את סעיף 27(א) וזה מה שצוין שהוא מחריג שלושה סעיפים.

<יעל טור כספא: כמו שאמרתי, אלה תקנות שהיה נכון שהיו נעשות קודם וכרגע עושים אותן.

<יעל טור כספא: אני חושבת שזה צעד מאוד חשוב למכללות לחינוך.

איתן ברושי: במה זה קשור למיזוג?

<יעל טור כספא: רק ציינתי בהתחלה כדי שזה יתחדד.

<יעל טור כספא: שאלות שעלו במסגרת המיזוג.

איתן ברושי: ישראל לקראת שנת ה-70 מחילה חופש אקדמי.

<יעל טור כספא: על כל המכללות לחינוך.

איתן ברושי: כדי לחנך את בני ישראל.

<רועי בן ארי: אדוני היושב ראש, אני ממשרד האוצר, הלשכה המשפטית באגף השכר.

<רועי בן ארי: אנחנו כמובן לא מתנגדים לתקנות הללו רק ספציפית רצינו להבהיר.

יעקב מרגי: ה-"רק" הזה מפחיד אותי.

יעקב מרגי: בוא נשמע.

יעקב מרגי: כמו בחזקת הגיל הרך, שבסוף סירסו את החוק.

<רועי בן ארי: לא.

<רועי בן ארי: ממש לא.

<רועי בן ארי: רצינו להבהיר לפרוטוקול שהחופש האקדמי שיינתן, לכשיינתן, אם הוועדה תאשר, הוא אותו חופש אקדמי שנהוג לגבי המוסדות הוותיקים יותר שכבר יש בם חופש אקדמי שגם בהינתן אותו חופש אקדמי יש כפיפות לכללים של סעיף 29 לחוק יסודות התקציב לגבי גופים שהם מוכרזים כנתמכים.

יעקב מרגי: אמרה היועצת המשפטית שלי, שהיא ערנית, שלמרות שכתוב כטוב בעיניהם, יהיה כפוף לכל הדינים ולכל ההוראות.

<רועי בן ארי: זה נכון.

<רועי בן ארי: אנחנו רק ממשיכים אותה.

<רועי בן ארי: היה על זה בג"ץ לפני כמה שנים אבל אנחנו רוצים להבהיר את זה.

יעקב מרגי: הבהרת וקיבלת.

יעקב מרגי: אנחנו מצטרפים.

יעקב מרגי: עוד התייחסויות לסעיף 2?

יעקב מרגי: נמשיך.

<יעל טור כספא: תכניות לימודים על אף בסעיף 2, מוסד מוכר להכשרת עובדי חינוך יבטיח כי תכניות הלימודים הנלמדות בו יתאימו לדרישות הרישוי של עובדי החינוך ולצרכי מערכת החינוך, לפי חוק חינוך ממלכתי ותקנות בתי מדרש.

יעקב מרגי: התייחסויות.

<מרים זלקינד: אלה לא התקנות שמונחות לפנינו.

<מירב ישראלי: זה מה שפורסם.

יעקב מרגי: גברת זלקינד, יש לך שאלה?

<מרים זלקינד: לא.

יעקב מרגי: התייחסויות לסעיף 3.

יעקב מרגי: אין.

יעקב מרגי: נמשיך.

<יעל טור כספא: שמירה על אורח חיים דתי על אף האמור בתקנה 2 ולשם שמירה על אורח חיים דתי, לרבות נוהג והווי דתי בין כתלי המוסד, למוסד מוכר להכשרת עובדי חינוך שמטרתו הכשרה להוראה למוסדות חינוך ממלכתיים-דתיים - - -

יעקב מרגי: אפשר להוסיף דתיים בלבד?

יעקב מרגי: אמרתי את זה כדי להפיג חששות אבל אי אפשר לכתוב את זה כי מחר אולי בוגר כזה יתקבל לעבודה במוסד אחר.

יעקב מרגי: אמרתי את זה רק כדי להפיג חששות.

<יעל טור כספא: כמשמעותם בחוק חינוך ממלכתי, יהיה חופש פעולה בעניינים המנויים בסעיף 15 לחוק, בכפוף להוראות תקנות בתי המדרש.

יעקב מרגי: התייחסויות.

יעקב מרגי: את רוצה להסביר לנו את הסעיף הזה?

<יעל טור כספא: כן.

<יעל טור כספא: כמו שהבהרתי, המחוקק כבר היום הבין וקבע בכל דיני החינוך שהוא מכיר בכך שיש זרמים שונים במערכת החינוך.

<יעל טור כספא: כבר היום בעצם חוקי החינוך הקיימים – ואייל יכול להרחיב על זה – קובעים שבמוסדות ממלכתיים-דתיים תתאפשר שמירה על צביון דתי ותהיה מעורבות גם של מועצת חמד, אם זה במסגרת מינויים במוסדות האלה להבטחת אותו צביון דתי ואם זה במסגרת תכניות הלימודים.

<יעל טור כספא: בעצם לגבי המוסדות שמכשירים מורים למוסדות הממלכתיים-דתיים וכפי שקיים היום כבר מבחינה חוקית - - -

יעקב מרגי: אין כאן תוספת.

<יעל טור כספא: אין שום תוספת.

<יעל טור כספא: להפך.

<יעל טור כספא: אנחנו בעצם נתנו להם עצמאות אקדמית ומינהלית וקבענו שרק לצורך שמירה על צביון דתי, אנחנו מאפשרים את אותה מעורבות שקיימת כבר היום בחוק.

נחמן שי: איפה העצמאות המינהלית והאקדמית שלהם מובטחת?

<יעל טור כספא: רגע.

<יעל טור כספא: צריך להסביר שלדעתנו יש חשיבות מאוד גדולה.

<יעל טור כספא: זאת אומרת, אנחנו כן נותנים את אותה עצמאות אקדמית ומינהלית.

<יעל טור כספא: המוסדות אלה יפתחו את תכניות הלימודים.

<יעל טור כספא: היום הייתה יכולה להיות מעורבות הרבה יותר גדלה בתכני הלימוד, אנחנו מבטיחים שלא תהיה מעורבות.

<יעל טור כספא: אבל אנחנו כן מבינים שהמחוקק, כפי שהוא הבין במערכת החינוך וכפי שקיים כיום, כן החליט שלצורך שמירה על צביון דתי יכו לה להיות מעורבות של מועצת חמד בעניינים שמחינו בתקנות.

יעקב מרגי: מועצת חמד היא מעבר לקו או שהיא חלק ממשרד החינוך?

<יעל טור כספא: חלק ממשרד החינוך.

יעקב מרגי: למה את לא מסבירה את זה?

יעקב מרגי: לא כולם יודעים מה זאת מועצת חמד.

יעקב מרגי: עבורם חמד הוא מושב.

<אייל רק: זה גוף סטטוטורי שהוקם על פי חוק חינוך ממלכתי שמטרתו לייעץ לשר החינוך בנושאים הקשורים לחינוך הממלכתי-דתי, גם בנושא תכניות הלימודים וגם בנושא של צורך בהתערבות.

<אייל רק: למועצת חמד יש סמכויות בחוק חינוך ממלכתי ובתקנות בתי המדרש לייעץ לשר - - -

איתן ברושי: זה נכון גם למגזר הערבי למשל?

<אייל רק: למגזר הערבי יש סמכות לשר למנות מועצה אחרת שלא קשורה למוסדות היהודים.

<אייל רק: לא מונתה מועצה כזאת.

איתן ברושי: מה עם התאמה למגזר החילוני?

איתן ברושי: שלא יכפו עליו כפייה דתית?

<אייל רק: שם יש את ועד החינוך.

יעקב מרגי: זה לא חל עליהם.

<יעל טור כספא: הסעיף הזה רלוונטי רק למוסדות שהם ממלכתיים-דתיים.

איתן ברושי: הם צריכים הגנה דומה.

איתן ברושי: יכולה לבוא הנהלת משרד חינוך דתית כמו היום ולכפות עליהם אורח חיים דתי.

יעקב מרגי: יש ועד חינוך.

<יעל טור כספא: בדיוק בגלל זה אנחנו מעגנים את החופש האקדמי והמינהלי.

נחמן שי: אני שותק כי אני לומד דבר חדש עכשיו.

נחמן שי: הדברים שמטרידים אותי זאת באמת שמירת החופש האקדמי המלא.

יעקב מרגי: למי?

נחמן שי: לכל מוסד להשכלה גבוהה במדינת ישראל.

יעקב מרגי: עד היום זה לא היה למכללות, וזה חשוב.

נחמן שי: הדבר השני.

נחמן שי: אני רוצה להרחיק משם את שר החינוך כמו המרחק בינינו לבין הירח.

נחמן שי: אני לא מעוניין ששר החינוך יוכל להתערב להם בכל דרך שהיא, חוץ מאשר מימון.

נחמן שי: בזה זה נגמר.

יעקב מרגי: החופש האקדמי בא להרחיק אותו.

נחמן שי: אני לא רואה היכן החופש האקדמי מובטח.

נחמן שי: כאן אני רואה, בסעיף הזה - - -

יעקב מרגי: אני אתך.

יעקב מרגי: אולי תשנה את החוק כך שיושב ראש המל"ג לא יהיה שר החינוך.

יעקב מרגי: יש חשש, אם הוא יושב ראש המל"ג.

יעקב מרגי: הוא יכול להשפיע גם על האוניברסיטה העברית ועל אוניברסיטת תל אביב.

נחמן שי: הוא ראש המל"ג אבל בחיים המעשיים סגן ראש המל"ג הוא האיש הדומיננטי.

נחמן שי: אני רוצה לשמוע תשובות על השאלות האלה.

יעקב מרגי: נשמע את כל השאלות ואחר כך תתייחסו.

<סיון יעקובסון: קולך, פורום נשים דתיות.

<סיון יעקובסון: אני רוצה להעלות שאלה.

<סיון יעקובסון: מועצת החמד היא גוף שיש בו מגוון קולות והוא מאוד מגוון, אבל בוא נתחיל בזה שאין לו כל כך הרבה שיניים בתוך מוסדות החינוך עצמם.

<סיון יעקובסון: הדוגמה הכי טובה שאני יכולה לתת היא לגבי הנחיות שהוציאה מועצת החמד כבר לפני למעלה מחמש שנים לגבי השתתפות אבות במסיבות סיום של הבנות שלהם.

<סיון יעקובסון: כמשפחה שחוותה את זה, אני גם יכולה לספר לכם שזה לא נאכף בעליל.

<קריאה: מה ההוראות?

<סיון יעקובסון: ההוראות אומרות שאסור להדיר אבות ממסיבות סיום של הבנות שלהם.

<קריאה: כי עד עכשיו זה כן היה?

<סיון יעקובסון: את מוזמנת להצטרף.

יעקב מרגי: מה החשש?

יעקב מרגי: מה השאלה?

<סיון יעקובסון: החשש שלי הוא שהמלים האלה אורח חיים דתי, בחינוך הממלכתי-דתי שהוא מאוד מאוד מגוון, גם במוסדות להכשרת מורים, אנחנו נכנסים כאן לסוגיה של מה זה שמירה על אורח חיים דתי.

<סיון יעקובסון: האם אם חד הורית רווקה שבחרה להביא ילדים לעולם, והיה לנו כבר סיפור כזה שהיא נזרקה ממוסד חינוך, האם זה נכלל תחת ההגדרות של שמירה על אורח חיים דתי?

<סיון יעקובסון: יש שיגידו כן.

<סיון יעקובסון: אני מכירה מכללות להכשרת מורים שיאמרו לא.

יעקב מרגי: הבנו את השאלה.

יעקב מרגי: השאלה ברורה.

יעקב מרגי: תקבלי התייחסות.

<מרים זלקינד: שלוש נקודות קצרות.

<מרים זלקינד: מדובר מבחינתנו במחטף הזוי, כאשר שבוע אחרי שנסגר התסקיר להערות הציבור מתקיים הדיון הזה.

<מרים זלקינד: למי אצה הדרך לתקן את התקנות האלה בלי שום דיון ציבורי ראוי?

יעקב מרגי: בדרך כלל כשאומרים לי את זה בוועדה, את יודעת מה אני אומר?

יעקב מרגי: מה מתקיים כאן עכשיו?

יעקב מרגי: המסמך הזה הופץ לעיון הציבור.

<מרים זלקינד: ושבוע אחר כך מתקיים הדיון.

יעקב מרגי: אז מה?

יעקב מרגי: מה קרה?

יעקב מרגי: יום אחרי זה.

יעקב מרגי: ברגע שנגמר מה שצריך לעשות, שעה אחר כך אני יכול לקיים את הדיון.

יעקב מרגי: למה לבוא ולומר שהכול שחור?

<מרים זלקינד: אני מעלה תהייה.

יעקב מרגי: בסדר, אבל ללא דיון ציבורי?

יעקב מרגי: את רוצה שנעשה את זה בהייד פארק?

יעקב מרגי: את לא חייבת לענות לי.

<מרים זלקינד: הדבר השני והוא החשוב ביותר.

<מרים זלקינד: נכון שסעיף 27 לחוק המל"ג שמפנה לסעיף 15 מאפשר לשר לתקן תקנות בנוגע למינוי ופיטור מורים וזה לכאורה השימוש שהוא עושה בו בתקנות הנ"ל.

<מרים זלקינד: אבל מה שאני רוצה לומר זה שתקנה 3 או עכשיו 4 – אני רואה ששונה המספר – היא שימוש לרעה בסמכות הזאת.

<מרים זלקינד: זה גם לא עולה בקנה אחד עם מה שהחוק מאפשר.

<מרים זלקינד: לו יצויר עכשיו שהשר היה מבקש לתקן תקנות - - -

יעקב מרגי: את אומרת את זה בהסתייגות על ההתייחסות או בנחרצות?

<מרים זלקינד: אני מבקשת לומר את דעתי.

יעקב מרגי: זאת דעתך.

<מרים זלקינד: כן, דעתי ודעת הארגון שאני מייצגת כאן.

<מרים זלקינד: אם שר החינוך היה משתמש בסמכות שניתנה לו למינוי ופיטור מורים כדי להגיד שיש לנו חופש לפטר מורים או למנות אותם על בסיס המוגבלות שלהם, היה ברור לכולנו שסעיף 15 לחוק לא מאפשר, לא התכוון מעולם במינוי מורים לדבר כזה כי סעיף 15 לחוק אמור לעלות בקנה אחד עם עקרונות השוויון ועם זכויות היסוד.

<מרים זלקינד: לכן להכניס בדלת האחורית - - -

יעקב מרגי: אני שואל אותך שאלה.

יעקב מרגי: ראיתי שאת נואמת בפאתוס ואני רוצה לתת לך אוויר.

יעקב מרגי: בית ספר נעמי שמר, הייתה שם טרגדיה, בתל אביב.

יעקב מרגי: אתם יודעים מה הסיפור של בית הספר נעמי שמר?

יעקב מרגי: זה המורה הפדופיל.

יעקב מרגי: יש הליך פיטור מורה, איך מפטרים מורה, וטוב שכך אבל בסוף יש הליך שמתקיים ומגיע.

יעקב מרגי: איפה נכנס כאן איזה שימוש לרעה?

<מרים זלקינד: השימוש לרעה הוא שלוקחים את סעיף 10 מתקנות בתי המדרש למורים וגננות, ואני אקריא אותו כדי שכולנו נהיה באותו עמוד: "המועצה לחינוך ממלכתי-דתי רשאית לפסול מטעמים דתיים בלבד מינויו של מנהל או מפקח או מורה בבית מדרש ממלכתי-דתי".

<מרים זלקינד: כאן יש לנו פתח עצום להדרת נשים, לאפליה, לזליגה של נורמות בלתי שוויוניות מתוך תקנות שהן חקיקה מסדר שני.

יעקב מרגי: שמענו.

יעקב מרגי: המשפטנים יתייחסו.

יעקב מרגי: להערכתי נסחפת מהליך פרוצדורלי למשהו אחר.

יעקב מרגי: בסדר.

יעקב מרגי: הבנתי.

יעקב מרגי: יש מישהו שרוצה להתייחס?

<שגיא אגמון: יועץ משפטי לעמותת חדו"ש.

<שגיא אגמון: אני רוצה לחזור ולחדד את הנקודה שהעלתה מרים כי הסעיף הזה בעצם פותח פתח עצום להכנסה גם בתוך המוסד עצמו וגם על ידי משרד החינוך של סוגי נהלים והבחנות שבעבר לא יכלו להתקיים, מתוך אותו חופש אקדמי לכאורה מינהלי שניתן להם.

<שגיא אגמון: דווקא בגלל שהסעיף הזה כל כך רחב וקשה להבין מה הוא יכול לאפשר, העובדה שנעשה אותו מחטף שב-11 במרס השר שולח תקנות ויומיים אחר כך הן עולות לדיון כאשר אליו מוזמנים בצהרים שלפניו ב-9:00 בבוקר, היכולת שלנו כציבור להבין בכלל מה התקנות האלה אומרות ומה הן מאפשרות ומה לא מאפשרות, מאוד מאוד מוגבלת וזאת בעיה עקרונית שצריך לראות אותה.

יעקב מרגי: הייתי מצוות לארגון שלך עוד כמה עורכי דין כדי שתשכילו להבין תקנות מהיום למחר.

<שגיא אגמון: הבקשה היא שתדחה את הדיון.

יעקב מרגי: שמעתי את בקשתך.

יעקב מרגי: תודה.

<שגיא אגמון: לגופו של עניין.

<שגיא אגמון: יש כאן שני פתחים שנפתחים וכל אחד מהם הוא בעייתי כשלעצמו.

<שגיא אגמון: הדבר האחד הוא הזכות שניתנת עכשיו למוסד החינוך לקבוע כללי התנהלות שיכולים להיות הרבה יותר מחמירים מאלה שקובעת המועצה לחינוך דתי.

<שגיא אגמון: על הסמכות שלש המועצה לחינוך דתי, אין לנו מחלוקת.

<שגיא אגמון: אבל זה שעכשיו מוסד החינוך יכול לחזות מה מבחינתו תחליט אותה מועצה לקבוע איזה נהלים יהיו כאן, מי הוא מספיק דתי כדי ללמוד במוסד ומי לא מספיק דתי, זה פתח.

<שגיא אגמון: הדבר השני.

<שגיא אגמון: בתוך אותה אצטלה אפשר עכשיו להכניס הבחנות - - -

יעקב מרגי: אני מזדהה עם החשש שלך.

יעקב מרגי: באמת אני מזדהה.

<שגיא אגמון: לכן אסור להעביר תקנות שהן כל כך מרחיבות מהיום למחר.

יעקב מרגי: השאלה אם אלה באמת תקנות מרחיבות.

יעקב מרגי: חברי הכנסת, רוצים עוד התייחסות?

נחמן שי: חבר הכנסת אמר שהוא לא יתמוך בזה.

יעקב מרגי: אני מודה לו.

<מירב ישראלי: אני רוצה להתייחס לתקנה 4 כי גם בדברי ההסבר וגם במה שנאמר כאן נאמר שהתקנה לא מרחיבה מעבר לדיני החינוך שבאמת קיימים היום, שזה גם חוק חינוך ממלכתי ותקנות בתי המדרש.

<מירב ישראלי: אני חושבת שהאופן שבו התקנה מנוסחת, כמו שנאמר כאן גם על ידי חלק מהדוברים, ואני חושבת שזאת באמת פרשנות בהחלט אפשרית, כן מאפשר לקבל החלטות במסגרת חופש הפעולה האקדמי שהוא רחב, משיקולים של שמירה על אורח החיים הדתי וזה לא רק על אורח החיים הדתי אלא זה גם לרבות נוהג והווי דתי בין כתלי המוסד.

<מירב ישראלי: אני לא חושבת שמה שהסעיף המסמיך רצה לאפשר, זאת אומרת, לאפשר במסגרת חופש הפעולה האקדמי, לקחת בחשבון שיקול כזה להבדיל משיקולים אחרים.

<מירב ישראלי: אני חושבת שזאת בעיה בהסמכה.

יעקב מרגי: הבנו.

יעקב מרגי: אני רוצה לשאול שאלה אפיקורסית.

יעקב מרגי: עברו 70 שנים, איך הם התקיימו עד היום?

יעקב מרגי: אנחנו יודעים שהמכללות של החמד, עשו מה שהן רוצות.

יעקב מרגי: לימדו, פיטרו, הכניסו תכנים.

יעקב מרגי: אני בא מערי השדה, שם אני חי ויש לי היום כלה שלומדת באחד מהמוסדות האלה.

נחמן שי: ניגוד אינטרסים.

יעקב מרגי: כן.

יעקב מרגי: אתה צודק.

יעקב מרגי: לכאורה היא צריכה לחשוש.

יעקב מרגי: אני שואל אותך שאלה.

יעקב מרגי: מה היה עד היום?

יעקב מרגי: במדינת ישראל, כשאתה מזיז אבן עם כיפה, צריך לתת הסברים.

יעקב מרגי: הרי זה לא מעניין את ה-ות"ת, לא את ה-מל"ג וכל התארים וכל הפיקציות.

יעקב מרגי: זה לא מעניין אף אחד, לא את הארגונים ולא את ההדרה שיש שם לא את חופש הדת, הפולחן, כבוד האדם וחרותו, שוויון וכולי.

יעקב מרגי: שום דבר לא מעניין.

יעקב מרגי: הזזתם אבן עם כיפה, למה?

יעקב מרגי: מה היה עד היום?

יעקב מרגי: למה היה צורך בכך?

יעקב מרגי: רוצים לתת חופש אקדמי, תנו חופש אקדמי.

יעקב מרגי: למה הכנסתם את המילה דת?

יעקב מרגי: יש הרבה אנשים שזה מדיר שינה מעיניהם.

<נח גרינפלד: סעיף 27(א) מאט את סעיף 15 והוא למעשה לא חל חופש אקדמי לא חל לא על המכללות הממלכתיות ולא על המכללות הממלכתיות-דתיות.

<נח גרינפלד: הוא לא חל.

<נח גרינפלד: בתקנות האלה יש בשורה מאוד מאוד גדולה.

יעקב מרגי: עד הבשורה, בסדר.

יעקב מרגי: אני שואל אותך שאלה.

יעקב מרגי: למה היה צריך את סעיף 4 אם עד היום הם התנהלו, מכוח מה התנהלו?

יעקב מרגי: למה היה צריך את סעיף 4?

יעקב מרגי: היה חשש כלשהו.

יעקב מרגי: אני אעזור לכם.

<אייל רק: המצב הקיים היום הוא שלא חל עליהם בכלל חופש האקדמי.

יעקב מרגי: החלתם את החופש האקדמי.

יעקב מרגי: הבנו את זה.

<אייל רק: תקנות בתי המדרש, בעצם החילו עליהן את כל הוראות חוק חינוך ממלכתי, תכניות לימודים נקבעו על ידי שר החינוך בפיקוח המל"ג, חברי הסגל – היו צריכות להיות מובאות רשימות למועצת חמד על מנת שיאשרו שם.

יעקב מרגי: למה צריך את סעיף 4?

איתן ברושי: לא צריך אותו.

<אייל רק: אני אומר שעכשיו כאשר אנחנו מחילים עליהם את סעיף 15, אנחנו מצמצמים, מקבלים את אותה פעולה.

יעקב מרגי: סעיף 4 הוא מצמצם?

<אייל רק: הצמצום הוא שרק לשם שמירה על אורח החיים הדתי, ניתן להתערב בשני דברים בלבד.

איתן ברושי: אולי תעשו את זה בבתי ספר לאחיות?

יעקב מרגי: אני רוצה לשאול אותך שאלה, אייל.

יעקב מרגי: אתה בא ואומר לי שסעיף 4 מצמצם.

יעקב מרגי: זה מכניס אצל אחרים חששות.

יעקב מרגי: הזזתם אבק מעל סעיף שכנראה הוא מרחיב יותר.

יעקב מרגי: אני שואל.

יעקב מרגי: אם הוא בא לצמצם, למה בכלל להביא אותו?

נחמן שי: תוריד אותו.

<אייל רק: אני אומר שזה נועד לעשות את ההתאמה בין חוק חינוך ממלכתי ותקנות בתי המדרש, שאת החוק המחוקק לא משנה.

<אייל רק: יש הגדרה שם של מה זה חינוך ממלכתי-דתי.

יעקב מרגי: תודה.

<מרים זלקינד: תחוקקו.

יעקב מרגי: את רוצה שיעשו מה שאת רוצה?

יעקב מרגי: עוד מעט יש פריימריס בכמה מפלגות, תיבחרי ותבואי לכאן לשנות.

איתן ברושי: יותר קל במפלגה שאין בה פריימריס.

יעקב מרגי: נכון.

יעקב מרגי: נדמה לך.

איתן ברושי: בוא נשאיר את זה ליום אחר.

איתן ברושי: אני רוצה לומר לעובדי המדינה שאתם מחרפים את נפשכם על כל דבר.

איתן ברושי: אתם באים לכאן ולא מוכנים להתפשר על כלום.

איתן ברושי: אדוני היושב ראש, זאת מחלה שכדאי לרפא את עובדי המדינה ממנה.

איתן ברושי: גם אני הייתי בתפקידים.

איתן ברושי: הם מגיעים לכל מקום עם 100 אחוזי נחישות בלי שתמיד אתם צודקים או מבינים.

איתן ברושי: תקשיבו.

איתן ברושי: יש כאן בכנסת אנשים שגם הם היו עובדי מדינה ואולי הם עשו לא מעט.

איתן ברושי: אתם תמיד בטוחים שהכול אתם יודעים.

איתן ברושי: כשהייתי ראש מועצה ביזרעאל, מקום יפה - - -

יעקב מרגי: אתה יודע מה ההבדל בינינו לבינם?

יעקב מרגי: הם עוד משתלמים, הולכים לקורסים.

איתן ברושי: החבר'ה האלה חושבים שכל השכל בירושלים, קצת נשאר לתל אביב אבל בזה זה נגמר.

יעקב מרגי: הם עדיין לומדים והם לא חושבים שהם יודעים הכול.

יעקב מרגי: צריך לנהוג בהם כבוד.

איתן ברושי: אין ספק שיש כאן טביעת אצבעות של שר החינוך בכללים האלה.

יעקב מרגי: של מועצת החמד.

יעקב מרגי: אני חייב לשים את הדברים כדי לעזור לך.

יעקב מרגי: יש מערכת חינוך ממלכתית-דתית שמתנהלת על פי כללים של החמד.

יעקב מרגי: אל תעשי ככה.

יעקב מרגי: יש לי בעיות של קשב וריכוז ואת מסיחה את דעתי.

יעקב מרגי: קשה לך להתמודד עם דברי הבלע שאני אומר, תצאי, קחי אוויר ותחזרי.

יעקב מרגי: אל תפריעי לי.

יעקב מרגי: יש גבול לצביעות.

יעקב מרגי: אנחנו זורמים, פתוחים, שומעים ומכילים.

יעקב מרגי: ראינו מה זה עשה בכוונות הטהורות של כל חסידי האוניברסליות המדומה, החד צדדית.

יעקב מרגי: תקשיב.

יעקב מרגי: יש את מערכת החינוך הממלכתית-דתית שיונקת ומקבלת את עובדי ההוראה שלה מהמכללות לעובדי הוראה של החינוך הממלכתי-דתי.

יעקב מרגי: אם לא תהיה התאמה בין הרציונל של החמד לבין מה שהם מכשירים, אז מה עשינו בזה?

יעקב מרגי: צריך לומר את האמת.

יעקב מרגי: תקשיבו, אצלי, למרות שאני נקרא חרדי בגלל השחור-לבן, החרדה היא לא מקצוע ולא תכונה פתולוגית.

איתן ברושי: אני מקשיב לך אדוני היושב ראש.

איתן ברושי: אנחנו לא אנשים עוכרי ישראל.

יעקב מרגי: אף אחד לא אמר את זה.

יעקב מרגי: שמעת אותי אומר את זה?

איתן ברושי: לא.

איתן ברושי: בכל תפקיד שהייתי, יש לי ברכב כיפה, היו לי ישובים דתיים.

יעקב מרגי: אנחנו לא שם.

איתן ברושי: אני אומר שזה לא מובן.

יעקב מרגי: יש לך דקה כי אני ניגש להצבעה.

איתן ברושי: בוא נעשה את זה גם בקורס קצינים, מי מדריך את הקצינים הדתיים.

יעקב מרגי: עזוב.

יעקב מרגי: פיטרו את הרב ההוא.

יעקב מרגי: זה לא הדיון כאן עכשיו.

איתן ברושי: אבל אני לא יכול לקבל את זה.

יעקב מרגי: איתן, לא רוצה לשמוע.

איתן ברושי: אני מבקש להוריד את הסעיף הזה.

יעקב מרגי: הבנתי.

יעקב מרגי: אנחנו עכשיו מצביעים על התקנות כפי שהן.

יעקב מרגי: עומדת הזכות לחברי הוועדה, מי שרוצה להתנגד, להתנגד.

איתן ברושי: על כולן ברצף?

יעקב מרגי: על כולן כאחת.

איתן ברושי: למה?

איתן ברושי: למה לא אחת-אחת?

יעקב מרגי: לא משנה אותן.

יעקב מרגי: כפי שהשר הציע.

איתן ברושי: לא מצביעים על אחת-אחת?

יעקב מרגי: לא.

יעקב מרגי: על כל התקנות.

נחמן שי: אני מחליף את יוסי יונה.

יעקב מרגי: מי בעד אישור תקנות המועצה להשכלה גבוהה (חופש פעולה של מוסד להכשרת עובדי חינוך), התשע"ח-2018 כפי שהוגשו לוועדה על ידי שר החינוך?

יעקב מרגי: מי נגד?

יעקב מרגי: בעד – רוב

יעקב מרגי: תקנות המועצה להשכלה גבוהה (חופש פעולה של מוסד להכשרת עובדי חינוך), התשע"ח-2018 נתקבלו.

יעקב מרגי: התקנות אושרו כפי שהוגשו לנו על ידי שר החינוך.

יעקב מרגי: תודה רבה, הישיבה נעולה.